Ουίλιαμ Μπάντινγκ

Τα χρόνια του Μπάντινγκ ως την παχυσαρκία του

Ο Ουίλιαμ Μπάντινγκ γεννήθηκε στο Λονδίνο το 1797 και ανήκε στην ανώτερη μεσαία τάξη. Η οικογένειά του είχε τη βασιλική άδεια να κηδεύει μέλη της βασιλικής οικογένειας, την οποία διατήρησαν οι απόγονοί του ως το 1928. Έμαθε ξυλουργική και χρησιμοποίησε την τέχνη του για να κατασκευάζει φέρετρα. Διατηρούσε γραφείο κηδειών, επιχείρηση που κληρονόμησε από τον πατέρα του Τόμας Μπάντινγκ, στην οδό Αγίου Ιακώβου 27. Στο διπλανό αριθμό βρίσκονται σήμερα τα γραφεία του περιοδικού «The Economist». Θεωρούνταν ικανός τεχνίτης και είχε κατασκευάσει το φέρετρο του Δούκα του Ουέλλινγκτον.
Παντρεύτηκε και ζούσε μια άνετη ζωή με τη γυναίκα του Μαίρη Ανν στο Κένσινγκτον. Απέκτησε οχτώ παιδιά, δύο γιους και έξι κόρες. Είχε σημαντική περιουσία και διατηρούσε κελάρι με εκλεκτά κρασιά. Ωστόσο, αν και διέθετε αρκετό χιούμορ, η ζωή του δεν ήταν πολύ χαρούμενη. Στα τριάντα του άρχισε να παίρνει βάρος και μέχρι τα εξήντα του είχε φτάσει να ζυγίζει περίπου 92 κιλά, αρκετά δυσανάλογο βάρος για το μικρό ύψος του (1 μέτρο και 65 εκατοστά). Λόγω του υπερβολικού βάρους αναγκαζόταν να κατεβαίνει τις σκάλες ανάποδα και δεν έφτανε να δέσει τα κορδόνια του.

Οι εκδόσεις του φυλλαδίου με τη δίαιτα

Ενθουσιασμένος από τα αποτελέσματα της δίαιτας ο Μπάντινγκ κατέγραψε την εμπειρία του σε φυλλάδιο που εξέδωσε το 1863 με τίτλο Γράμμα περί Παχυσαρκίας, Απευθυνόμενο στο Κοινό. Το φυλλάδιο αμέσως έγινε ευπώλητο, γρήγορα εξαντλήθηκε και επανεκδόθηκε και στις δύο πλευρές του Ατλαντικού, πουλώντας πάνω από 63.000 αντίτυπα. Μέσα σε δύο χρόνια είχε φτάσει στην έκτη έκδοση. Ο όρος Bantingism και το ρήμα to bant καθιερώθηκαν στην αγγλική γλώσσα ως συνώνυμα των λέξεων δίαιτα και κάνω δίαιτα, αντιστοίχως. Επειδή ο Μπάντινγκ και ο Ουίλιαμ Χάρβι δεν αποσκοπούσαν σε δημοσιότητα, ο Μπάντινγκ απέφυγε να αναφέρει το όνομα του γιατρού του στις τέσσερις πρώτες εκδόσεις του φυλλαδίου του, γράφοντας πως ίσως φανεί ότι κορδώνεται, κάτι που ξέρω πως απεχθάνεται.

Η ανθρωπιστική δράση του Μπάντινγκ

Ο Ουίλιαμ Μπάντινγκ, μολονότι στις επόμενες εκδόσεις έγραφε πως ήταν χαρούμενος για την απώλεια βάρους των αναγνωστών, ένιωθε άβολα με την εμπορική επιτυχία της δίαιτας. Θεωρώντας ανήθικο να κερδίζει χρήματα από τη θλίψη των συνανθρώπων του, δώρισε όλα τα κέρδη σε φιλανθρωπίες και παρουσίασε τον αναλυτικό λογαριασμό στην τελευταία έκδοση.

Βικτωριανή εποχή

Παρόλο που το κοινό υποδέχτηκε με ενθουσιασμό το φυλλάδιο του Μπάντινγκ, η δίαιτα προκάλεσε πολλές αντιπαραθέσεις στους ιατρικούς κύκλους. Ο εκδότης του περιοδικού ιατρικής The Lancet απέρριψε τη δίαιτα του Μπάντινγκ, λέγοντας πως επαναλάμβανε πληροφορίες γνωστές στους ιατρικούς κύκλους. Η κύρια αιτία για την ενόχληση ήταν ότι ο Ουίλιαμ Μπάντινγκ δεν ήταν γιατρός και το περιοδικό The Lancet συνέστησε ο καθένας στο είδος του, να μην ανακατεύεται ξανά με την ιατρική βιβλιογραφία, αλλά να ικανοποιείται κοιτώντας τη δουλειά του.
Ορισμένες εφημερίδες σε μικρό χρονικό διάστημα έσπευσαν να δημοσιεύσουν ακόμη και ότι ο Ουίλιαμ Μπάντινγκ πέθανε ακολουθώντας τη δίαιτα του. Αυτά τα δημοσιεύματα των εφημερίδων διέψευσε ο ίδιος ο Μπάντινγκ, ο οποίος παρέμεινε ζωντανός και υγιής μέχρι την ηλικία των 81 ετών. Για να σταματήσει τους επικριτές του, ο Ουίλιαμ Μπάντινγκ φωτογραφήθηκε φορώντας τα παλιά, φαρδιά ρούχα του, αν και θα προτιμούσε να είχε φωτογραφηθεί και με παλαιότερα, ώστε να αντιπαραβάλει το παλαιότερο μέγεθος του εαυτού του με το καινούργιο. Έντυπα της εποχής διακωμωδούσαν τον Ουίλιαμ Μπάντινγκ, με καρικατούρες και σατυρικά τραγουδάκια, όπως το Mr. Double Stout.